
A várandósság hatása a szülésélményre

Elméleti háttér: A szülés egy nehéz, de nagy hatással bíró életesemény, melynek megélése befolyást gyakorolhat a posztnatális időszakra a pszichés állapot, a gyermekgondozás és az anya-gyermek kapcsolat kialakulásának tekintetében. Magát a szülésélményt számos tényező befolyásolja, az egyik ilyen fontos aspektus a várandósság lefolyása, megélése és a várandósság alatt megtapasztalt tényezők. Cél: Jelen kutatásban célom az volt, hogy beazonosítsam, a várandósság alatt megélt tényezők közül melyek fejtenek ki hatást a szubjektív szülésélményre, a szülés közben megélt érzelmekre. Módszer: Longitudinális vizsgálatomban 260 édesanya vett részt. A várandósság harmadik trimeszterében mértem a szorongást (STAI-S), a depressziót (EPDS) a párkapcsolati elégedettséget (RAS-H) és a szüléssel kapcsolat attitűdöt (Szülés attitűd Kérdőív). A posztpartum időszak után felvettem a szülésélményre vonatkozó adatokat. A kérdőíveket első körben online, szüléssel kapcsolatos csoportokban juttattam el az édesanyákhoz a közösségi oldalakon keresztül, másodszor pedig a megadott e-mail címeken keresztül. Eredmények: A statisztikai vizsgálatok alapján több olyan tényezőt sikerült azonosítani, mely együttjárást mutat a szülés közben megélt pozitívabb érzésekkel. Úgy, mint a szorongás alacsonyabb szintje (p<0,001; ρ=-335), a depresszió kérdőíven elért alacsonyabb pontszám (p<0,001; ρ=-0,310) és a belső kontrollos beállítódás (W=117737; p=0,004). Ezen kívül a belső kontroll hozzájárul a természetesebb, beavatkozásoktól mentes szülésre való felkészüléshez (W=25546; p=0,006). Következtetések: Az eredmények alapján kirajzolódik, hogy a várandósság alatt megtapasztalt tényezők közül több is hatást gyakorol a szubjektív szülésélményre.



